**Notă informativă**

**la proiectul de Lege pentru modificarea şi completarea articolului 15 din Legea instituţiilor financiare nr.550-XIII din 21 iulie 1995**

Proiectul de Lege pentru modificarea şi completarea articolului 15 din Legea instituţiilor financiare nr.550-XIII din 21 iulie 1995 (în continuare - Proiect) are drept obiectiv asigurarea unui cadru juridic adecvat cu privire la acţionariatul băncilor autohtone, precum şi asigurarea transparenţei acestuia.

Proiectul presupune instituirea unei interdicţii menite să ordoneze formarea acţionariatului bancar conform procedurilor legale şi să implice acţionarii în administrarea eficientă a investiţiilor lor.

Astfel, se prevede interdicţia de a aduce cotele de participare în capitalul social al băncii în calitate de aport la capitalul social al unei alte societăţi comerciale, fără permisiunea prealabilă a Băncii Naţionale a Moldovei.

Amendamentele date vor permite selecţionarea prudentă a acţionariatului băncilor, urmărirea de către regulatorul bancar a calităţii acţionariatului din sistemul bancar, a schimbărilor inoportune în structura acestuia, intervenţia promptă a autorităţii de supraveghere în cazurile necesare, precum şi aplicarea instrumentelor corespunzătoare în vederea evitării instabilităţii şi a perturbărilor în buna funcţionare a băncilor şi a sistemului bancar în ansamblu.

**MINISTRU Anatol ARAPU**